Komisijos direktyva 2002/78/EB
2002 m. spalio 1 d.
derinanti su technikos pažanga Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas, suderinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1], su paskutiniais pakeitimais, padarytais Komisijos direktyva 2001/116/EB [2], ypač į jos 13 straipsnio 2 dalį,
atsižvelgdama į 1971 m. liepos 26 d. Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas [3], suderinimo su paskutiniais pakeitimais, padarytais Komisijos direktyva 98/12/EB [4], ypač į jos 5 straipsnį,
kadangi:
(1) Direktyva 71/320/EEB yra viena iš atskirų EB tipo patvirtinimo tvarkos, nustatytos Direktyva 70/156/EEB, direktyvų, todėl nuostatos, išdėstytos Direktyvoje 70/156/EEB, susijusios su transporto priemonių sistemomis, komponentais ir atskirais techniniais elementais, yra taikomos Direktyvai 71/320/EEB.
(2) Nėra laikoma būtina taikyti reikalavimus, susijusius su naujos laidos atsarginiais stabdžių kaladėlių įrenginiais tiems įrenginiams, kurie buvo naudojami stabdžių sistemos patvirtinime, su sąlyga, kad tie įrenginiai galėtų būti identifikuojami pagal šios direktyvos reikalavimus.
(3) Yra būtina išaiškinti Direktyvos 71/320/EEB pritaikymą naujos laidos atsarginiams stabdžių kaladėlių įrenginiams jų žymėjimo ir pakavimo atžvilgiu. Reikia skirti tuos atsarginius stabdžių kaladėlių įrenginius, kurie yra identiški nurodytoms automašinoms patiektus pradinius įrenginius, nuo tų, kurie nėra identiški.
(4) Direktyva 71/320/EEB turi būti atitinkamai iš dalies keičiama.
(5) Šioje direktyvoje numatytos priemonės atitinka Derinimo su technikos pažanga komiteto, įkurto Direktyva 70/156/EEB, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 71/320/EEB I, IX ir XV priedai iš dalies keičiami pagal šios direktyvos priedus.
2 straipsnis
Nuo 2003 m. sausio 1 d. valstybės narės dėl priežasčių, susijusių su transporto priemonių stabdžių sistemomis, negali uždrausti pardavinėti ar naudoti atsargines stabdžių kaladėles, jeigu atsarginės stabdžių kaladėlės atitinka Direktyvos 71/320/EEB su pakeitimais, padarytais šia direktyva, reikalavimus.
3 straipsnis
1. Nuo 2003 m. birželio 1 d. valstybės narės dėl priežasčių, susijusių su transporto priemonių stabdžių sistemomis, gali uždrausti pardavinėti ar naudoti atsargines stabdžių kaladėles, jeigu atsarginės stabdžių kaladėlės neatitinka Direktyvos 71/320/EEB su pakeitimais, padarytais šia direktyva, reikalavimų.
2. Nepaisant 1 straipsnio dalies nuostatų, atsarginių dalių atžvilgiu valstybės narės leidžia pardavinėti ar naudoti atsargines stabdžių kaladėles, skirtas transporto priemonių tipams, kuriems tipo patvirtinimas buvo išduotas prieš tai, kai įsigaliojo Direktyva 71/320/EEB su paskutiniais daliniais pakeitimais, padarytais Direktyva 98/12/EB, bet su sąlyga, jeigu tokios atsarginės stabdžių kaladėlės nepažeidžia Direktyvos 71/320/EEB ankstesnės versijos, kuri galiojo pradėjus naudoti šias automašinas, nuostatų su paskutiniais pakeitimais, padarytais Direktyva 98/12/EB. Bet kuriuo atveju šiose stabdžių kaladėlėse negali būti asbesto.
4 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip nuo 2002 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias nuostatas, daro jose nuorodą į šią direktyvą, arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2002 m. spalio 1 d.